Versindaba » Blog Archive » Alwyn Roux. stilte aan die ander kant van ruite
stilte aan die ander kant van ruite1
hy staar ŉ tydlank stip na die skerm
scroll na 2.4.1 dink die wysgeer het gelyk
die kunswerk onthul ŉ stryd
tussen wêreld en aarde
sit terug lees die gedig (vir analise)
maak ŉ lys van woorde om te wys
hoe elk tot die een of ander hoort
is wêreld die onvoorstelbare geheel
waaraan ons onderworpe is
solank die paaie van lewe en dood en seëning en vloek ons in vervoering bring aarde dit waarin die oprys van alles teruggeneem en beskut word
dit wat nie gedwing kan word nie
wat onvermoeid en sonder inspanning is
luister hy met die geluid van voëls hoe stilte aan die ander kant van ruite klink kyk hy weer na die skerm en soek ŉ woord wat sonder aarde is
1 Met verwysing na Martin Heidegger se essay “The origin of the work of art” (2002:1-56).
© Alwyn Roux / 2014
Tags: Alwyn Roux gedigte	Friday, February 28th, 2014 |
3 Kommentare op “Alwyn Roux. stilte aan die ander kant van ruite”
February 28th, 2014 at 2:06 pm “en soek ŉ woord wat sonder aarde is” – ‘n mooi reël, ‘n sweempie nostalgie, maar te tr.aag en aa-rds om werklik nostalgies te wees, die sagte (maar stemhebbende labio-velêre approksimant) w-klank wat wip sit ook ‘n tikkie aweregse humor in die humus-mundus polemos. Ek “dink die wysgeer het gelyk / die kunswerk onthul ŉ stryd”. Lekker skryf, Alwyn! Solank die “seëning en vloek” van die akademie “ons [nog] in vervoering [kan] bring” – is daar dalk hoop?
February 28th, 2014 at 4:36 pm “…soek ŉ woord wat sonder aarde is”. Pragtig.
March 3rd, 2014 at 10:36 am Ek hou ook baie hiervan. Digters by hulle vensters. Stilte anderkant ruite en ruimte.